หุ้นไทยไปไม่ไหวปิดลบ 1.90 จุด 
หุ้นไทย วันที่ 3 ธ.ค.ดัชนีปิดที่ระดับ 1,567.63 จุด ลดลง 1.90 จุด (-0.12%) มูลค่าการซื้อขาย 44,022.45 ล้านบาท
3 ธ.ค. 2562

หุ้นไทย วันที่ 3 ธ.ค.ดัชนีปิดที่ระดับ 1,567.63 จุด ลดลง 1.90 จุด (-0.12%) มูลค่าการซื้อขาย 44,022.45 ล้านบาท 
น.ส.อาภาภรณ์ แสวงพรรค ผู้อำนวยการบริหารฝ่ายวิจัยหลักทรัพย์ บล.ดีบีเอส วิคเคอร์ส (ประเทศไทย) กล่าวว่า ตลาดหุ้นไทยเคลื่อนไหวในทิศทางที่ดีขึ้นหลังจากวานนี้ (2 ธ.ค.)ปรับตัวลงแรง โดยได้แรงหนุนจากหุ้นในกลุ่มสื่อสาร และกลุ่มโรงกลั่นที่ดีดกลับขึ้นมาได้หลังจากที่ปรับตัวลงไปมากจากปัจจัยเฉพาะกลุ่ม แต่ก็ยังปัจจัยต่างประเทศกดดันอยู่
ด้านตลาดหุ้นในภูมิภาคเอเชียวันนี้เคลื่อนไหวในแดนลบเป็นส่วนใหญ่ จากความกังวลสงครามการค้าระหว่างสหรัฐและจีน ซึ่งต่างก็รอดูว่าจะทำข้อตกลงกันได้ก่อนวันที่ 15 ธ.ค.นี้หรือไม่ เพราะเป็นวันที่สหรัฐฯกำหนดเรียกเก็บภาษีนำเข้าสินค้าจากจีน นอกจากนี้สหรัฐฯยังจะเรียกเก็บภาษีนำเข้าเหล็กและอลูมิเนียมจากบราซิลและอาร์เจนตินา รวมถึงจะเก็บภาษีนำเข้าสินค้าจากฝรั่งเศสด้วย
แนวโน้มการลงทุนในวันพรุ่งนี้ (4 ธ.ค.) น.ส.อาภาภรณ์ กล่าวว่า ทิศทางตลาดฯคงจะเคลื่อนไหวไปตามกระแสข่าว ซึ่งขณนี้ตลาดฯ รอข่าวใหม่ และปัจจัยกระตุ้น ขณะเดียวกันยังต้องติดตามความคืบหน้าเจรจาการค้า การไต่สวนถอดถอนประธานาธิบดีโดนัลด์ ทรัมป์ ออกจากตำแหน่งพรุ่งนี้ และการประชุมกลุ่มโอเปกในวันที่ 5-6 ธ.ค.นี้ พร้อมให้แนวรับ 1,560-1,550 ถัดไป 1,540 จุด ส่วนแนวต้าน 1,575-1,580 ถัดไป 1,590 จุด
 
5 หลักทรัพย์ที่มีมูลค่าการซื้อขายสูงสุด 
AOT มูลค่าการซื้อขาย 3,205.79 ล้านบาท ปิดที่ 74.25 บาท ลดลง 0.50 บาท
ADVANC มูลค่าการซื้อขาย 2,432.43 ล้านบาท ปิดที่ 211.00 บาท เพิ่มขึ้น 4.00 บาท
PTT มูลค่าการซื้อขาย 2,118.80 ล้านบาท ปิดที่ 41.75 บาท ลดลง 0.75 บาท
CPALL มูลค่าการซื้อขาย 1,494.28 ล้านบาท ปิดที่ 75.25 บาท เพิ่มขึ้น 0.25 บาท
INTUCH มูลค่าการซื้อขาย 1,491.24 ล้านบาท ปิดที่ 57.75 บาท เพิ่มขึ้น 1.00 บาท